BILAG

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Antequera«

EU-nr.: PDO-ES-00327-AM03 — 19.3.2018

BOB ( X ) BGB ( )

1. Ansøgende sammenslutning og legitim interesse

Kontrolorganet for den beskyttede oprindelsesbetegnelse »Antequera« Carretera de Córdoba, S/N 29200 Antequera — Málaga SPANIEN Telefon: +34 952841451 E-mail: info@doantequera.org

Kontrolorganet for den beskyttede oprindelsesbetegnelse »Antequera« er en nonprofitorganisation, der af den kompetente myndighed i medlemsstaten er anerkendt som forvaltningsorgan for oprindelsesbetegnelsen; dette organ repræsenterer de aktører, der er involveret i fremstilingen af det beskyttede produkt, og det respekterer principperne om en demokratisk repræsentation for de økonomiske og sektormæssige interesser, med særlig vægt på mindretallenes interesser, idet de forskellige interesser er ligeligt repræsenteret.

Desuden har kontrolorganet retsevne til at indgive denne ansøgning om ændring i overensstemmelse med national lovgivning, mere specifikt artikel 13.2.a i lov 2/2011 af 25. marts om kvaliteten i fødevare- og fiskerisektorerne i Andalusien.

2. Medlemsstat eller tredjeland

Spanien

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☐ Bevis for oprindelse — ☐ Produktionsmetode — ☒ Tilknytning — ☐ Mærkning — ☐ Andet [angives nærmere]

4. Type ændring(er)

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændringer

Der er foretaget ændringer i punkt B.3) i varespecifikationen (af oliernes fysisk-kemiske og organoleptiske egenskaber) og i det tilsvarende punkt 3.2 i enhedsdokumentet. Det link i enhedsdokumentet, som henviser til varespecifikationen, er blevet ajourført.

Den fysisk-kemiske parameter K270 (absorbans på 270 nm) er ændret fra 0,15 til 0,18.

Begrundelse: Det er i de foregående høstår blevet konstateret, at efterhånden som høstdatoen fremrykkes — en dyrkningspraksis, der anvendes af de producenter, der er registreret for »Antequera« BOB, for at producere olier, der er mere frugtagtige og af højere kvalitet — er værdien for K270 steget en anelse, hvorefter der måles høje middelværdier for frugtagtighed, for hvilke parameteren K270 ligger på maksimalgrænseværdien på 0,15 eller derover uden dog at komme op på den øvre grænse, der er fastsat i gældende lovgivning.

Sædvanligvis er parameteren K270 knyttet til oliens oxidationstrin, men forskellige videnskabelige undersøgelser af dette aspekt viser, at der er en tæt forbindelse mellem værdien K270 og olivenoliens naturlige sammensætning: olier fra den tidligste højst udviser betydeligt højere værdier for denne parameter, hvilket dog kan forklares ved forekomsten af et større indhold af phenolforbindelser, som absorberer ved en bølgelængde på 280 nm, hvorved dataene fordrejes. Paradoksalt nok er tilstedeværelsen af disse phenolforbindelser i vid udstrækning bestemmende for stabiliteten før oxidationen og mange af de smagsegenskaber, der er karakteristiske for jomfruolien.

ENHEDSDOKUMENT

»Antequera«

EU-nr.: PDO-ES-00327-AM03 — 19.3.2018

BOB ( X ) BGB ( )

1. Betegnelse

»Antequera«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.5 — Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

Ekstra jomfruolie, der udelukkende ved fysiske eller mekaniske procedurer fremstilles af frugterne fra oliventræet (Olea europea L.) ved en temperatur, der ikke påvirker oliens naturlige kemiske sammensætning, hvorved smagen, aromaen og egenskaberne ved den frugt, hvoraf olien produceres, bevares.

For så vidt angår deres organoleptiske egenskaber, har disse olier en frugtagtig smag af grønne olivenfrugter, andre modne frugter, mandel, banan og grønt græs i en intensitet i intervallet fra middelkraftig til høj. Der er også tale om en lav til middelhøj grad af bitter og krydret smag, hvilket på perfekt vis supplerer de andre svagt søde smagsnuancer.

De olier, der er omfattet af den beskyttede oprindelsesbetegnelse »Antequera«, skal være ekstra jomfruolier og have følgende egenskaber:

Fysisk-kemiske egenskaber:

Syreindhold (%) højst 0,3 Peroxidtal (mEq oxygen pr. kg olie) højst 10 K270 (absorbans 270 nm) højst 0,18





Organoleptiske kendetegn:

Median for egenskaben frugtagtig lig med eller over 4 Median for mangler lig med 0

3.3. Foder (kun for produkter af animalsk oprindelse) og råvarer (kun for forarbejdede produkter)

Ekstra jomfruolie, der fremstilles af frugterne fra oliventræet (Olea europea L.) af sorten Hojiblanca, evt. med tilsætning af mindre anvendte sorter som Picual eller Marteño, Arbequina, Picudo, Lechín de Sevilla eller Zorzaleño, Picudo, Gordal de Archidona, Verdial de Vélez Málaga og Verdial de Huévar.

Sorten Hojiblanca er den vigtigste og dominerende sort, da den tegner sig for 90 % af det dyrkede areal med oliven i området. De øvrige sorter anses for at være sekundære sorter og dyrkes kun i mindre omfang i området. Sorterne Hojiblanca og Gordal de Archidona anses for at være af lokal oprindelse.

3.4. Specifikke etaper af produktionen, som skal finde sted i det afgrænsede geografiske område

De olivenfrugter, der anvendes til fremstilling af produktet, er godkendte sorter fra registrerede olivenlunde, som ligger i produktionsområdet.

Olien skal udvindes på registrerede møller, der ligger i produktionsområdet, og som opfylder de fastsatte betingelser.

Produktionen er opdelt i følgende faser: rengøring, vask og afvejning af olivenfrugterne, knusning af pulpen, adskillelse af faste stoffer og væsker ved hjælp af kontinuerlig centrifugering, adskillelse af væsker ved hjælp af kontinuerlig centrifugering, dekantering og opbevaring.

3.5. Særlige regler for udskæring, rivning eller emballering osv. af det produkt, som betegnelsen henviser til

Olien emballeres i overensstemmelse med de gældende regler i mørke glasbeholdere, mørke plastikbeholdere, metalbeholdere, der er beklædt med et materiale, som er velegnet til fødevarer, eller keramiske beholdere, der er velegnede til fødevarer, idet oliens fysisk-kemiske og organoleptiske egenskaber dermed bevares i længere tid, og kvaliteten af indholdet ikke ændres, da beholderne beskytter produktet mod lys, der ville øge den hastighed, hvormed olien oxiderer.

3.6. Særlige regler for mærkning af det produkt, som betegnelsen henviser til

Salgsetiketterne, der er forskellige for hver enkelt registreret virksomhed, skal kontrolleres af kontrolorganet, for så vidt angår anvendelse af BOB-logoet. Etiketterne skal være forsynet med følgende formulering: »Denominación de Origen Protegida Antequera« eller BOB-logoet og EU's symbol.

Alle emballager, hvori den beskyttede olie afsendes til forbrug, skal markedsføres med et garantisegl, litografi, etiketter eller kontroletiketter, der er nummererede og udstedt eller kontrolleret af kontrolorganet, for så vidt angår anvendelse af BOB-logoet. Disse kontroletiketter må udelukkende påføres i de registrerede emballeringsvirksomheder på en sådan måde, at de ikke kan genbruges.

4. Kort angivelse af det geografiske områdes afgrænsning

Produktionsområdet omfatter følgende kommuner i provinsen Málaga: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco og Villanueva de Tapia og i provinsen Córdoba kommunen Palenciana.

5. Tilknytning til det geografiske område

Det geografiske områdes egenart

Produktionsområdet ligger i naturområdet Depresión de Antequera, som er beliggende i den vestligste ende af de indre dalstrøg i Andalusien. Mod nord grænser området op til provinserne Córdoba og Sevilla, mod øst grænser det op til provinserne Sevilla og Cádiz, og mod vest grænser det op til provinsen Granada. Grænsen mod syd er dannet af en del af subbetiske bjergkæder, som adskiller området fra Montes de Málaga, Hoyas del Valle de Guadalhorce og området Serranía de Ronda, som alle er områder, der er beliggende i provinsen Málaga.

Området har særlige geomorfologiske og klimatiske karakteristika. Regionen omfatter et lavtliggende område med en blød topografi (400-600 m.o.h.), der er omkranset af en række bjergsystemer, som er beliggende mod nord (subbetiske bjergkæder) og syd (penibetisk bjergsystem), hvilket giver området særlige mikroklimatiske betingelser og jordbundsforhold, der er gunstige for olivendyrkningen.

Olivenlundene er beliggende i områder, der ligger mellem 450 og 600 m.o.h., og i middeldyb, meget kalkholdig jord (karbonatindhold: 20-70 %). Som følge af naturforholdene i Depresión de Antequera, hvor mange vandløb udmunder i søer, hvilket har skabt flodskråninger på mange forskellige niveauer, findes der desuden mange aflejringer fra tertiærperioden, herunder det miopliocæne rødler, som tilfører oliventræerne meget kalium og holder længe på fugtigheden. Dette fremmer oliventræernes vækst, da over 90 % af det areal, som denne afgrøde dyrkes på, ikke kunstvandes. Regionen Antequera har et tempereret-varmt middelhavsklima, der minder lidt om fastlandsklima på grund af beliggenheden i Andalusiens indre dalstrøg. Disse klimaforhold indebærer kraftige temperatursvingninger mellem vinter og sommer og nat og dag. Gennemsnitstemperaturen i den koldeste måned (januar eller december) ligger i intervallet fra 6 °C til 9 °C. De varmeste måneder er juli og august, hvor gennemsnitstemperaturen er på mellem 22 °C og 27 °C.

Produktets egenart

Med hensyn til de organoleptiske egenskaber har ekstra jomfruolie med den beskyttede oprindelsesbetegnelse »Antequera« mellemkraftig til høj intensitet af grønne olivenfrugter med en median på 4 eller derover og en række positive egenskaber i form af smagsnoter af andre modne frugter, mandler, banan og grønt græs. Olierne har en lav til mellemhøj grad af bitter og krydret smag, hvilket på perfekt vis kompletterer de andre svagt søde smagsnuancer. sucrées. Med hensyn til de fysisk-kemiske egenskaber har produktet et lavt syreindhold (under 0,3 %), et lavt peroxidtal (under 10) og en lav ultraviolet absorptionsfaktor (K270) (under 0,18).

Det har en afbalanceret fedtsyresammensætning. Oliesyreindholdet er højt (78-81 %), og olien har et mellemhøjt indhold af linolsyre på 5 til 8 %. Forholdet mellem monoumættede og mættede fedtsyrer er højt (mellem 11 og 15), og forholdet mellem olie- og linolfedtsyrer mellemhøjt (15 og 12), hvilket giver olien en relativ lethed i ganen.

Der er tale om moderat stabile olier, hvilket skyldes de høje koncentrationer af tocopheroler. Dette gør, at Antequera-olierne indeholder meget E-vitamin.

Andelen af ikke-forsæbeligt stof i Antequera-olier er bemærkelsesværdig, idet der er et højt indhold af methylsteroler, nemlig over 30 mg pr. 100 g olie.

Årsagssammenhængen mellem det geografiske område og produktets egenskaber

Den tolerance, som den lokale sort Hojiblanca har over for den kalkholdige jordtype i det geografiske område på grund af træets behov for at optage kalcium fra jordbunden, betyder sammen med områdets Middelhavsklima, der udviser fastlandsegenskaber som følge af beliggenheden i et dalstrøg i Andalusien med de deraf følgende kolde, tørre vintre, at denne sort, der høstes i områdets olivenlunde i månederne med lave temperaturer, giver olier med en frugtagtig smag af grønne oliven, med en median på 4 eller derover, og en lang række positive egenskaber i form af smagsnoter af andre modne frugter, mandler, banan og grønt græs samt en lille til mellemhøj grad af bitter og krydret smag. Med hensyn til de fysisk-kemiske egenskaber har olierne et lavt syreindhold (under 0,3), et peroxidtal på mindre end 10 og en ultraviolet absorptionsfaktor på under 0,18.

De lave temperaturer om vinteren, der er karakteristiske for det geografiske område, forsinker modningsperioden for den lokale sort Hojiblanca, hvilket ændrer de producerede oliers syreprofil og giver et højere indhold af oliesyre (mellem 78 og 81 %) samt et lavere indhold af mættede og umættede fedtsyrer.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Den fulde tekst til varespecifikationen for betegnelsen kan findes på følgende link:

http://www.juntadeandalucia.es/export/drupaljda/Pliego_Antequera_modificado.pdf

eller

http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-aceite-oliva.html, link til varespecifikationen kan findes under navnet på kvalitetsbetegnelsen.

eller

fra hjemmesiden for webstedet for Consejería de Agricultura, Pesca y Desarrollo Rural (http://www.juntadeandalucia.es/organismos/agriculturapescaydesarrollorural.html) og derefter følgende sti: »Áreas de actividad«/»Industrias Agroalimentarias«/»Calidad y promoción«/»Denominaciones de Calidad«/»Aceite de oliva virgen ekstra«, link til varespecifikationen kan findes under navnet på kvalitetsbetegnelsen.